Organizatorii turneului de tenis Țiriac Open de la București au anunțat luni un nume important care va participa la competiția de categorie ATP 250.
Francezul Gael Monfils va fi prezent la ATP Țiriac Open 2024
După Denis Shapovalov, Richard Gasquet și Stan Wawrinka, organizatorii turneului ATP Țiriac Open au anunțat că și Gael Monfils va fi prezent la evenimentul ce se va desfășura în perioada 14-21 aprilie.
"Suntem încântați să anunțăm că numărul 1 showman din circuitul ATP, Gael Monfils, va fi prezent la Bucureşti pentru ATP250 Țiriac Open. Capacitatea lui de a captiva publicul în timp ce execută lovituri spectaculoase îl face un favorit printre spectatori. Suntem entuziasmați să îl avem alături de noi la București pentru turneul nostru, aducându-și stilul unic și spiritul competitiv pe teren. Bine ai revenit, Gael Monfils, în familia Țiriac Open!" - se arată în comunicatul oficial.
Cine este Gael Monfils
În vârstă de 37 de ani, Gael Monfils este jucător de tenis profesionist din anul 2004.
Cea mai bună clasare a carierei s-a consemnat la data de 7 noiembrie 2016, când a urcat pe locul 6 în ierarhia ATP.
A câștigat peste 21 de milioane de dolari din tenis și are în palmares 12 titluri la simplu.
Gael Monfils este soțul Elinei Svitolina, fostă ocupantă a locului 3 WTA și câștigătoarea Turneului Campioanelor în 2018.
În prezent, Monfils ocupă locul 47 în clasamentul ATP.
De știut despre Țiriac Open, turneul de categorie ATP 250 de la București
- Câştigătorul turneului de tenis ATP 250 va primi 250 de puncte ATP, competiţia atrăgând astfel un tablou de jucători de top, din primii 100 în clasamentul ATP.
- Denis Shapovalov, deţinător al locului 10 ATP în 2020, va fi unul dintre jucătorii de top prezenţi la turneul de la Bucureşti, imaginea lui fiind inclusă în materialele de comunicare ale competiţiei.
- Numele celorlalţi jucători de tenis prezenţi pe tabloul principal de simplu urmeaza să fie comunicate.
Programul meciurilor din cadrul turneului ATP Țiriac Open
- Duminică (ora 11:00): Meciuri de calificare pentru tabloul principal de simplu.
- Luni (ora 11:00): Meciuri de calificare pentru tabloul principal de simplu şi primul tur de meciuri de pe tabloul principal de simplu.
- Marți (ora 11:00): Primul tur de meciuri de pe tabloul principal de simplu şi primul tur de meciuri de pe tabloul principal de dublu.
- Miercuri și joi (ora 11:00): Al doilea tur de meciuri de pe tabloul principal de simplu şi primul şi al doilea tur de meciuri de pe tabloul principal de dublu.
- Vineri și sâmbătă (ora 11:00): Meciuri din sferturi de finală la simplu şi o semifinală de dublu.
- Duminică (ora 12:00): Finala de dublu, urmată de finala de simplu nu mai devreme de ora 15:00.
De-a lungul timpului, turneul de la București a fost câștigat de:
2016 - Fernando Verdasco
2015 - Guillermo Garcia-Lopez
2014 - Grigor Dimitrov
2013 - Lukas Rosol
2012 - Gilles Simon
2011 - Florian Mayer
2010 - Juan Ignacio Chela
2009 - Albert Montanes
2008 - Gilles Simon
2007 - Gilles Simon
2006 - Jurgen Melzer
2005 - Florent Serra
2004 - Jose Acasuso
2003 - David Sanchez
2002 - David Ferrer
2001 - Younes El Aynaoui
2000 - Juan Balcells
1999 - Alberto Martin
1998 - Francisco Clavet
1997 - Richard Fromberg
1996 - Alberto Berasategui
1995 - Thomas Muster
1994 - Franco Davin
1993 - Goran Ivanisevic.